Umatilla (Oregon)

Umatilla (kiejtése: ˌjuməˈtɪlə) az Amerikai Egyesült Államok Oregon államának Umatilla megyéjében, az Interstate 82 és a U.S. Route 730 mentén elhelyezkedő város, a Pendleton–Hermiston mikrostatisztikai körzet része. A 2020. évi népszámláláskor 7363 lakosa volt; ebbe beleszámolják a Two Rivers Javítóintézet kétezer fogvatartottját is. Története Az európaiak ideérkezése előtt már tízezer évvel umatilla indiánok éltek és nyaraltak itt. Lewis és Clark expedíciójának egy tagja 1906-ban egy indián faluról tett feljegyzést. Az első posta 1851 szeptembere és 1852 januárja között működött. A Walla Walla Tanács 1855-ös egyezményét követően a kajúzokat, umatillákat és walla wallákat az Umatilla rezervátumba költöztették, földjeik pedig a szövetségi kormány tulajdonába kerültek. 1862-ben a Boise-medencében aranyat találtak; ugyanezen évben Timothy K. Davenport települést alapított itt. A helyszín ideális volt, mivel a közeli vízesés miatt hajóval közvetlenül nem lehetett továbbhaladni. Az Umatilla Landing, Umatilla City, Columbia, majd újra Umatilla City neveket viselő település 1863-ban megnyílt postájának első vezetője Z. F. Moody volt. Umatilla nemcsak az aranyásók, hanem a térség gazdálkodói számára is fontos kereskedőhely lett. A Water Streeten egykor három bolt, három szálloda, huszonkét szalon és hat kereskedő volt. 1865. március 6-án megyeszékhellyé választották, de a rangot 1868-ban Pendleton kapta meg. Ugyanezen évben megalapították az első újságot. Umatilla és a Washington állambeli Wallula a „Felső-Columbia folyó Sacramentója” címért versenyeztek, de az aranyláz hamarosan véget ért. 1877-ben megszüntették a vízesést, ezzel Washington állam közvetlenül megközelíthetővé vált. 1878-ban az Oregon Steam Navigation Company megkezdte a Pendleton–Weston keskeny nyomtávú vasútvonal kiépítését. Az 1894-es áradás a település nagy részét megsemmisítette, a fennmaradókat pedig a víztől távolabb költöztették. Az 1910-es években új üzleti negyed épült ki a víztől távolabb, a vasút felé. Az 1916-os Szoknyaforradalom idején nők egy csoportja titkos kampánnyal próbált pozíciókat szerezni. Az 1941-ben megnyílt hadianyag-raktárban kezdetben lőszert és takarókat, majd 1962-től vegyi fegyvereket tároltak. 1990 és 1994 között felkészültek a raktár bezárására; az utolsó mustárgázos hordót 2011-ben semmisítették meg. Mivel a hadsereg szerint a John Day-gát építésével a település víz alá kerülne, 1965 és 1968 között az eredeti épületeket megvásárolták és lebontották, majd a vasúttól délre újraépítették. Az eredeti helységet végül nem árasztották el, utcahálózata pedig fennmaradt; itt a hadsereg tulajdonában álló természetvédelmi terület található. Éghajlat A város éghajlata félszáraz (a Köppen-skála szerint BSk). Népesség Gazdaság A térségben az Amazon Web Services több adatközpontot létesített, a bérek azonban stagnálnak. A 2017-es átlagkereset évi 38 796 $ volt, ez 2010-hez képest 7,3%-os visszaesés. A legjelentősebb iparágak a mezőgazdaság és az azt kiszolgáló szektor. A legnagyobb foglalkoztató a javítóintézet. Jegyzetek Fordítás Ez a szócikk részben vagy egészben az Umatilla, Oregon című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. További információk Hivatalos honlap (angolul) Oregon Blue Book (angolul)